Oficiul Naţional pentru Jocuri de Noroc, aflat în subordinea Ministerului de Finanţe, este o entitate-cheie pentru reglementarea pieței jocurilor de noroc din România. O piață în care se învârt sume amețitoare de bani. Iar sensibilitatea domeniului este una extrem ridicată, întrucât "actorii" din această piață au conexiuni, în numeroase cazuri, cu grupări infracţionale din Israel, Serbia, Albania sau Bulgaria.

Logic ar fi fost ca industria jocurilor de noroc să aducă venituri consistente bugetului de stat, dar, de fapt, ea "servește" cu predilecție un solid grup de interese care s-a constituit la nivelul ONJN încă de la înființarea oficiului, în 2013. Acest grup colectează o "taxă de protecție" de la patronii de cazinouri israelieni, sârbi sau albanezi pentru a le proteja interesele în raport cu statul. În plus, s-a ajuns de la "șicanarea" competitorilor până la o taxare minimă, preferențială.

În perioada aprilie 2013 - martie 2017, funcţia de preşedinte al ONJN a fost ocupată de Cristinela Odeta Nestor - numita de Victor Ponta si actionata de resortul Sebastian Ghita care a si propulsat-o - care a fost sprijinită în actul decizional de către Sorin Constantinescu, preşedintele Asociaţiei Organizatorilor de Cazinouri din România. Mai clar, reprezentantul entităților private din domeniu, care consiliază şi sprijină proprietarii de cazinouri şi săli de jocuri din Bucureşti.

Ce scriau catavencii.ro in data de 20 martie 2014: "Odette Nestor, președintele ONJN, cu rang de secretar de stat, a fost contabila gambler-ilor la firmele de păcănele, ruletă și poker electronic Regent World, Queen Investments, Metropolis Group și Olympic Casino Bucharest. Licența firmei Bingo Metropolis, din cadrul Metropolis Group, pentru care a asudat madam Odette, a fost suspendată de Ministerul Finanțelor, în 2012, pentru că a prejudiciat bugetul cu 1,2 milioane de euro, din neplata taxelor și impozitelor. Or, dacă cu o asemenea parașută vrea Guvernul Ponta să sară peste prăpastia evaziunii, treaba lui, dar parașuta e găurită rău și cu bube de caracter, și o să facă ce-a făcut și până acum, stând de șase pentru mafia păcănelelor." Despre "Madame Odette" cancan.ro ne arata intr-un filmulet cum este ea obisnuita sa plimbe noaptea barbatii cu masina - deseori cea a institutiei la care era sefa - pe care-i "parașuta" - vorba catavencilor - prin locuri de taina, numai de ea stiute si manipulate.

Tovărășia Odetei Nestor cu Sorin Constantinescu este una mai veche, fiind fosta angajată a acestuia când ultimul deţinea REGENT CASINO, respectiv în anul 2009, moment la care cazino care a intrat în faliment, pentru ca mai apoi sa i se preia activele de catre o alta firma pe care o regasim in "caracatita" jocurilor de noroc, controlata de aceiasi oameni si unde Nestor a fost angajata deasemenea, conform schemei care se vede in linkul de mai sus al anchetei Rise Project.

Constantinescu s-a reorientat atunci spre reprezentarea în România a unor grupuri de interese care activează la nivel internaţional şi care vizau oportunităţi de afaceri în domenii care aveau legătură cu activitatea Companiei Naționale "Loteria Română" (CNLR). Acest lucru s-a datorat expertizei căpătate de Sorin Constantinescu în calitatea de consilier al (ex-)directorului general al Loteriei, Dan Alexandru Ghiţă în anul 2012. Preocuparea sa majoră pe durata mandatului de consilier a fost rezilierea contractului CNLR cu firma grecească INTRACOM. La acea vreme, aceasta asigura inclusiv furnizarea şi mentenanţă de echipamente tip VLT (video loterie), dar Constantinescu a militat pentru semnarea unui alt contract, evaluat la aproximativ 12 milioane de euro cu firma austriacă NOVOMATIC.

Actualmente, Sorin Constantinescu deține o funcție înaltă de consilier de stat pe domeniul jocurilor de noroc, la Cancelaria Primului-ministru. În acest post a fost promovat la propunerea lui Antonel Tănase, secretar general al guvernului. Tot aici, pe lista, ii gasim si pe cei mai multi din cei interesati de activitatea jocurilor de noroc din Romania, pe care guvernul nostru, al lui Ludovic Orban ii protejeaza ca sa-si deruleze in continuare interesele.

În ultimii 7 ani, Constantinescu a derulat acțiuni puternice de lobby la nivel decizional în cadrul ONJN. Un exemplu cunoscut în piață se referă la modificarea unor inițiative legislative care susțineau creşterea taxelor pentru jocurile de tip slot-machines şi pariuri în cotă fixă. Prin pârghiile sale, Sorin Constantinescu a reușit să tempereze avântul Ministerului de Finanțe și a oprit proiectele respective în beneficiul organizatorilor jocurilor de noroc, ale căror interese le reprezintă.

O altă "campanie" a lui Constantinescu a fost aceea de a suspenda sau retrage autorizaţiile pentru operatorii care nu erau pe lista de clienți. De asemenea, diverși alți șefi care au trecut pe la conducerea ONJN (după înlăturarea Odetei Nestor) au fost îndepărtați, la solicitarea unor clienți importanți. Un exemplu este înlocuirea lui Dan Iliovici de la conducerea ONJN, la solicitarea lui Amiran Dzanashvili, care - dupa cum a semnalat presa la acea vreme - era nemulţumit de o serie de măsuri dispuse de Oficiu, contrare intereselor sale de om de afaceri care controlează cazinourile bucureştene Platinum şi Marriott. Dzanashvili este partener cu Eli Musali, exponent al unei familii criminale din Israel, despre care presa din ţara sa de origine a dezvăluit că ar fi implicat într-o serie de asasinate sau trafic de droguri.

Iata si un alt exemplu de colaborare, in spiritul celor expuse pana acum, extrem de favorabila intre Nestor si Constantinescu, semnalata de ziarul Puterea in articolul "Golăneală guvernamentală cu jocul de poker. Cristinela Odeta, regina jocurilor de noroc, a luat decizii ciudate".

Principala beneficiară a acţiunilor lui Constantinescu este gruparea infracţională mentionata. Direct sau prin interpuși, acesta controlează cazinourile PLATINUM şi MARRIOTT din Bucureşti, dar şi platforma de jocuri de noroc on-line NET BET deţinută (în acte) de israeliano-georgian Amiran Dzanashvili. Prin prisma relaţiilor de care dispune, acesta informează gruparea despre eventualele acţiuni de control ale autorităţilor statului asupra cazinourilor menţionate.

După pierderea conducerii efective al ONJN, Odeta Nestor s-a bazat pe cel ce-i era o persoana foarte apropiata, Tudor Șimota - șef al direcției de supraveghere și control din ONJN și şeful Serviciului Teritorial Sud-Est -, dupa cum afirma si tolo.ro, dar și pe Mihai Pocora. Cumva, ea și Sorin Constantinescu și-au împărțit "teritoriile": Nestor pe zona de avizare metrologică a operatorilor din domeniul jocurilor de noroc, iar Constantinescu acționează în "aria" de protejare a proprietarilor de cazinouri.

Odeta Nestor - cea obisnuita sa ameninte ziaristii incomozi care vin s-o intrebe de afaceri oculte, cum a amenintat si Ziuanews - e apropiata de interesele firmei de metrologie RMC din Craiova, administrată de SMD METROLOGY SRL, care deţine 25% din acţiuni. Fosta șefă de la ONJN a acţionat pentru a-şi asigura un portofoliu de clienţi extins care să îi consolideze influenţa pe piaţă inclusiv prin firmele NESTOR GAMBLING OFFICE SRL şi NESTOR GAMBLING CONSULTING SRL.

In alta oridine de idei, Sebastian Ionescu (când ocupa funcţia de director ONJN) şi Tudor Şimota (apropiatul Odetei Nestor) au primit indicatii clare să nu fie aprobate certificările depuse în 2018 de către BMM România. Pe acest fond, cei doi au transmis un ordin către Serviciul Autorizări Sloturi, Bingo şi Cazinouri din cadrul ONJN pentru verificarea BMM SPAIN TESTLABS BARCELONA SRL, din perspectiva îndeplinirii tuturor condiţiilor pentru acreditare, interval în care a fost suspendat procesul de aprobare a certificatelor depuse de firma în cauză.

Lista principalilor „clienți" ai grupului este una largă. Pe ea regăsim numele unor "jucători" puternici de pe piață, in detrimentul celorlalti:

- firma malteză WM INTERACTIVE LIMITED (proprietarul site-ului winmaster.ro) şi membri fondatori ai asociației patronale ROMSLOT;

- operatorii NOVOMATIC, GAME WORLD şi MAXBET (coagulaţi ca membri fondatori ai asociației patronale ROMSLOT);

- producătorul bulgar de sloturi EGT (EURO GAMES TECHNOLOGY LTD Sofia) și producătorul / operatorul român BAUM;

- firma MAGNUM Games / Magnum Bets deţinută de Alexandru Olea ale cărui interese sunt protejate local, în Constanţa, de Mirela Matichescu (administratorul public al judeţului Constanţa), dar și la nivel central. Firma Magnum Games este principala pușculița multor oameni puternici din România.

De asemenea, Constantinescu dezvoltă şi administrează o afacere proprie, "POKER FEST", prin care organizează periodic, în special la cazinoul MARRIOTT, concursuri internaţionale de poker. Turneele organizate în această formulă nu sunt supuse unor controale riguroase din partea autorităţilor fiscale, deoarece activităţile de acest gen se derulează pe perioade scurte de timp, cu aceste ocazii fiind rulate sume importante.

Constantinescu şi Nestor îşi maschează activitatea in favoarea grupurilor de interese de pe piata jocurilor de noroc prin înfiinţarea şi controlarea unor firme autohtone şi off-shore. În spatele acestora operează transferuri financiare pe baza unor contracte care justifică plata de onorarii pentru servicii de consultanţă.

Odeta Nestor a înfiinţat în Hong Kong firma off-shore OG CONSULTING LIMITED, cu obiect de activitate "consultanţă în domeniul jocurilor de noroc" şi societatea de consultanţă în domeniul jocurilor de noroc NESTOR GAMBLING OFFICE SRL. La rândul lui, Sorin Constantinescu a înfiinţat o serie de firme precum TOP PAY SERVICE SRL (obiect de activitate jocuri de noroc), GAMES CONSULTING SRL (consultanţă), TOP PAY SA (intermedieri financiare), ARAZAMAS SRL (portaluri web), LIVE TERMINALS SRL (servicii suport), EXCLUSIV BUSINESS CONCEPT SRL (plasare forţă de muncă) şi GAMING CONSULTING SRL (consultanţă).

În Cipru, Sorin Constantinescu controlează firma ALLSTONE LTD, care are ca asociat juridic societatea SUXESS SOLUTION LTD, care a transferat dreptul de încasare a dividendelor către persoana fizică Sorin Constantinescu. În perioada 2017-2018, un reprezentant al societății ALLSTONE LTD a ordonat efectuarea mai multor plăți în valoare totală de 200.000 euro. În aceeaşi perioadă societatea ALLSTONE LTD a încasat plăţi din partea companiei NETBET ENTERPRISES LTD care are sediul în Malta în valoare de - coincidenta! - 200.000 euro, conform contractului de consultanţă încheiat intre ALLSTONE LTD si NETBET ENTERPRISES LTD.

In plan juridic, avocatul de casă al grupului Nestor-Constantinescu este Traian Bota, specializat în asistenţă juridică în domeniul cazinourilor şi altor jocuri de noroc. Acesta (nu întâmplător) este și membru în Consiliul Consultativ al ONJN.

Astfel, cabinetul de avocatură BOTA & PARTNERS oferă servicii de profil pentru cazinourile din Bucureşti şi aproximativ 75% din societăţile care operează on-line (printre clienţi se numără BET ARENA CAFE, GAME WORLD, EVOLUTION GAMING, WINMASTERS, PLAYTECH, NOVOMATIC, UNIBET, NETBET, SUPERBET, FORTUNA, STANLEYBET, GRAND CASINO, PLATINUM CASINO, POKERFEST etc.).

În schimbul serviciilor juridice, Sorin Constantinescu a inclus-o în firma TOP PAY SA ca asociat pe soţia avocatului, Elena Mădălina Bota. Acum 11 ani, Traian Bota a fost asociat la SC Total Real Estate SRL, alături de Mazal Tov Israel, una dintre persoanele de încredere ale lui Amiran Dzanashvili, care este şi în prezent implicat în administrarea cazinoului MARRIOTT.